Peter Skaarup (DF), 2012-03-29:
Så er det, jeg siger, at jeg principielt er enig i, at de skal have behandling, men der er i dag nogle, der med de nuværende regler kan blive prøveløsladt, og vi ser mange eksempler på prøveløsladelser af folk, som ikke gennemgår behandling.
De fleste vil være enige i – og det er også læren af vores besøg på Anstalten ved Herstedvester – at det er påtrængende nødvendigt, at man får behandling.
Men det sker ikke, fordi de pågældende ikke vil.
Derfor kan der stadig væk være god ræson i, at man kigger på de her regler.
Så er der også, som jeg har været inde på tidligere under folketingsdebatten, eksempler på nogle, der er prøveløsladt, og som bare benytter den prøveløsladelse til at begå nye overgreb.
Der er en sag, som vi har kunnet læse om i JydskeVestkysten, hvor en person lavede nøjagtig de samme, forfærdelige overgreb, mens han var prøveløsladt, og det er jo heller ikke rimeligt.
Jeg vil takke for en forholdsvis positiv behandling af beslutningsforslag nr. B 33 om stop for prøveløsladelse af pædofile.
Jeg har noteret mig, at både Venstre og Liberal Alliance synes godt om forslaget, og at også De Konservative synes om, at man skal gøre noget, måske ikke helt det samme som i forslaget, men noget i samme retning, hvorimod jeg synes, det er kedeligt, at regeringspartierne glimrer ved ikke at ville røre ved reglerne, særlig fordi vi jo i medierne har hørt, at Socialdemokraterne gerne vil – de siger, at de gerne vil.
Der må borgerne så notere sig, at man har den modsatte holdning, når man rent faktisk skal tage stilling til det, man siger man er åben over for.
Ifølge forslaget er det sådan, at personer, der er idømt fængselsstraf for et seksuelt overgreb mod børn og unge under 18 år, ikke længere skal have mulighed for at opnå prøveløsladelse.
Forslaget er fremsat, fordi vi i Dansk Folkeparti finder, at pædofili er en ekstremt grov krænkelse.
Faktisk er der stor risiko for, at det misbrugte barn i et eller andet omfang også vil risikere at bringe sine traumer videre til sine egne børn.
Pædofili er på den vis en meget ond cirkel, der må og skal brydes, så ingen nye børn bliver skadet for livet af den krænker, de har været udsat for.
Derfor er det vigtigt, at man får sporet krænkeren og dømt krænkeren.
Det duer så ikke, at pædofile lukkes hurtigt ud og gives så lempelige vilkår i straffen, at de relativt nemt kan genoptage de seksuelle handlinger, som er forfærdelige og dybt skadelige for dem, som de går ud over.
Det er samtidig vigtigt, at vi fra lovgivers side, fra Folketingets side, sender et kraftigt signal om, at vi på ingen måde og under ingen omstændigheder vil acceptere seksuelle overgreb mod børn.
De pædofile skal vide og mærke, at deres overgreb er dybt, dybt uacceptable og vil blive straffet meget hårdt og meget konsekvent.
Det nytter derfor ikke set med Dansk Folkepartis øjne, at pædofile sendes på udgang før tid, når de i stedet for skal have professionel behandling og samtidig mærke konsekvenserne af deres forfærdelige overgreb.
Derfor er det, vi har fremsat det her forslag.
Vi ser det som vigtigt, at man i en rum tid får mulighed for fra samfundets side at påvirke dem i den rigtige retning, helst med behandling.
Undersøgelser viser, at pædofile ofte er i familie med eller på anden vis tæt på deres ofre, hvis barnlige naivitet og tillid til andre mennesker de misbruger på det groveste.
Vi har senest set det i sagen fra Rebild, hvor der var tale om et meget groft misbrug.
Derfor er det vigtigt, at de børn og unge, som er blevet udsat for misbrug, får mulighed for at komme sig over krænkelsen og i god ro og orden får lov til at blive genopbygget, uden at deres seksuelle bøddel kan opsøge dem igen i den meget følsomme første fase af ofrenes liv efter krænkelsen.
Det er samtidig vigtigt, at de pædofile fastholdes i et langt og konstant, kontinuerligt behandlingsforløb, der ikke afbrydes undervejs af udflugter ud i den store verden med alle de fristelser og potentielle faldgruber, der er.
Der vil være store fristelser for pædofile til at begå flere overgreb, det kan vi ikke komme udenom.
Skal pædofile løslades – og det kan man jo diskutere om de bør have lov til at blive – bør det være efter lang tids behandling, så det er muligt at påvirke dem i en positiv retning.
Et pædofilt overgreb er en meget grov og stor krænkelse af offeret.
Det er en utilgivelig krænkelse, og den skal stoppes.
Den skal stoppes, udelukkende ved at den krænkende part er seksuelt afholdende, hvilket bedst sikres bag tremmer, så vi undgår, at den form for sygelig seksualitet kommer til udtryk over for uskyldige børn.
Nu har der så været nogle, der heroppefra talerstolen siger, at vi fortsat skal behandle, og derfor siger man nej til det her forslag – det er blevet sagt fra regeringspartiernes side, fra SF's, De Radikales og Socialdemokraternes side, hvorimod Enhedslisten ikke har sagt så meget.
Det her forslag går jo netop ud på, at der bliver tilstrækkelig tid til behandling, at der bliver tilstrækkeligt rum og mulighed for behandling, også af dem, der ikke vil behandles, dem, der faktisk helst bare vil sidde tiden ud om nødvendigt for at undgå behandling.
Her er det altså vigtigt, at vi strammer skruen og også tænker på, hvad det så rent faktisk er, der sker, altså at vi kigger på de sager, der har været, hvor nogle fortsætter deres krænkelser gang på gang.
En pædofil mand har fået en fængselsstraf på 1 år og 9 måneder.
Han bliver så prøveløsladt, før han har afsonet 1 år og 9 måneder – jeg gad nok vide, hvor meget behandling han har kunnet indgå i inden for den forholdsvis korte fængselsperiode.
Han begår så nye seksuelle overgreb på to lokale søstre på 7 og 11 år.
Han får så en ny dom, han bliver idømt 1½ års fængsel for det forhold.
Med i dommen hører så en del af den straf, han ellers skulle have afsonet, fordi han var prøveløsladt.
Jeg spørger bare: Er det sådan, vi skal håndtere de her ting?
Er det rimeligt, at man bliver prøveløsladt på et tidspunkt, hvor man altså er klar til at begå nye overgreb?
Så er der nogle, der kan tale om, at tilbagefaldet måske ikke er så stort inden for de første år, som man måler på, men det kan være, at tilbagefaldet så kommer senere.
Derfor er man altså nødt til at genoverveje sin holdning.
Og jeg vil vove den påstand, at hvis regeringspartierne ikke er klar til det nu, vil de komme til at blive klar til det på et tidspunkt, for det her er alvorlige sager, som vi skal tage seriøst i Folketinget.